Source: https://accace.sk/prijmy-z-pocitacoveho-programu-na-objednavku-v-danovom-priznani-accace-v-etrend/
Timestamp: 2020-01-19 18:58:13+00:00

Document:
Príjmy z počítačového programu v daňovom priznaní | Accace v eTrend
Ako fyzická osoba, nepodnikateľ, som uzavrela s podnikateľskou osobou Zmluvu o dielo na vytvorenie počítačového programu a licenčnú zmluva v súlade s ust. § 269 ods. 2 zákona č. 513/1991 Zb. Obchodného zákonníka v znení neskorších predpisov a ust.§ 65 a nasl. zákona č. 185/2015 Z. z. Autorského zákona. V daňovom priznaní spadá takýto príjem pod paragraf 6 odsek 2 písm. a) alebo pod paragraf 8 ako iné príjmy?
Na základe vyššie uvedených informácii predpokladáme, že budete mať príjem z odmeny za vytvorenie počítačového programu. tzv. aktívny príjem, a tiež tzv. pasívny príjem z odmeny za následné použitie daného počítačového programu.
Aktívny príjem a pasívny príjem
V súvislosti s aktívnym príjmom zastávame názor, že sa vo tomto prípade jedná o príjem, ktorý podlieha zdaneniu podľa §6 ods. 2 písm. a) Zákona o dani z príjmov (ďalej len „ZDP“). Za predpokladu, že sa nejedná o príjem zo závislej činnosti, teda zo zamestnania.
Pri pasívnom príjme sa jedná o príjem podľa §6 ods. 4 ZDP.
Správne znenie zmluvy
Ak ste uzatvorili dve zmluvy, mali by Vám aj plynúť dva druhy príjmov. Upozorňujeme, že v súlade s rozdelením príjmov podľa § 6 ods. 2 písm. a) ZDP a podľa § 6 ods. 4 ZDP, je potrebné čo najpresnejšie ujasnenie obsahu zmlúv, na základe ktorých sú príjmy dosahované, aby bolo jasné presné rozdelenie príjmov medzi aktívne a pasívne.
V prípade, ak by licenčná zmluva podľa § 65 Autorského zákona obsahovala i prvky zmluvy o vykonaní diela a odmena by bola určená jednou sumou, tak by nebolo možné rozdelenie tohto príjmu na účely jeho zdanenia. Príjem, ktorý by z tejto zmluvy plynul by sa v tomto prípade zaradil medzi príjmy podľa § 6 ods. 4 ZDP.
Ak by však súčasťou zmluvy o vytvorení počítačového programu na objednávku bola aj licenčná zmluva podľa § 65 Autorského zákona a odmena by sa určila jednou sumou tak, že by nebolo možné rozdelenie tohto príjmu na účel jeho zdanenia, tak takýto príjem by sa zaradil výlučne medzi príjmy podľa § 6 ods. 2 písm. a) ZDP.

References: § 269
 §6
 §6
 § 6
 § 6
 § 65
 § 6
 § 65
 § 6